Idècunitàacá Jesús iyáacaté yéewáidacalénái yáapichawa,
yá íimacaté nalí:
“Piyamáacuéwa chátái Jerusalén ìyacàlená irìcu picùacaténácué yái Núaniri idéericaté imàacaca itàacáiná,
péemièricuéca nacái,
nucàlidaca ìwali pirícué.
Báisíta Juan ibautizácaté wenàiwica úni yáaculé.
Quéwa píacué abénaméeyéi èeri idénáamipináta,
yá Espíritu Santo iwàlùapinácawa piwàwalìculé yàacawéeridacaténácué pía.”
Néese idècunitàacá nàwacáidacatéwa Jesús yáapicha àniawa,
yáté nasutáca néemìawani:
“Wáiwacali,
¿siùcáisepináta pimusúada wía wàuwidenái ichàini íicha,
wía israelnáica,
wachùulìacaténá wàasu cáli iwicáuwa?”
Yá Jesús íimacaté nalí:
“Càmita iwàwacutácué píalíacawa ìwali yái èeri ichàbatáipinácawa yái wawàsica,
yái Wáaniri idéerica ichanàidaca yéenáiwaná ichàbatáipinácawa càide iyúwa iwàwáaná.
Iná idécaalícué Espíritu Santo iwàlùacawa piwàwalìculé,
yá pidènìapinácuéca pichàiniwa picàlidacaténácué nuináwaná ìwali Jerusalén ìyacàlená irìcu,
macáita Judea yàasu cáli íinata,
Samaria yàasu cáli íinata nacái,
déeculé nacái,
alénácaalíta inùmámi wenàiwicanái ìyaca.”
Iná idéca nacáita cài íimaca nalí,
idècunitàacá naicáidaca irí,
yá imichàacatéwa nàacuésemita chènuniré.
Yáté abéechúa acalèe ibàlìacani,
yá càmita naicá quirínamani.
Idècunitàacá nabàlùa naicáidaca yàacawa chènuniré,
yáta pucháiba asìanái cabalèeyei ibàle yàanàaca ibàlùacatéwa nalí mawiénita.
Yá náimacaté nalí:
“Píacué asìanái,
Galilea yàasu cáli mìnanái,
¿cánácué pibàlùa piicáidaca chènuniré?
Yái Jesús càicué piicá imichàacawa píatanáise chènuniré,
càipináta iicácanáwa yàanàaca àniawa iyúwatacué piicáaná imichàacawa chènuniré.”